После пада Једрена генерал Степановић је 27. марта образовао комбинован одред и на челу одреда је свечано умарширао кроз освојени град. Неколико дана касније је наредио да се на Черномену, управо на оном месту где се, према историјским подацима одиграла Маричка битка 1371. године у којој је погинуо краљ Вукашин приреди помен палим херојима. Према писању учесника помен је био упечатљив и потресан за све присутне. Убрзо потом Степановић је започео припреме за транспорт своје армије назад у Србију. Бугарска влада му није дала довољан број возова за транспорт трупа назад у Србију, па је он запретио да ће своју армију пешице провести до Србије, после чега је бугарска влада попустила. Успео је да целу армију пребаци у Србију од 1. априла до 9. маја.